昔遊詩  其八
作者：姜夔
朝代：宋

paragraphs: 青草長沙境，洞庭渺相連。
洞庭西北角，雲夢更無邊。
復有白湖沌，渺莽里數千。
豈惟大盜窟，神龍所盤旋。
白湖辛巳歲，忽墮死蜿蜒。
一鱗大如箕，一髯大如椽。
白身青鬐鬛，兩角上梢天。
半體卧沙上，半體猶沉淵。
里正聞之官，官使吏致虔。
作齋爲禳禬，觀者足闐闐。
歛席覆其體，數里聞腥羶。
一夕雷雨過，此物忽已遷。
遺跡陷成川，中可行大船。
是年虜亮至，送死江之壖。
或云祖龍讖，詭異非偶然。
近日山陽人，採菱不知還。
望見三龍浮，目若電火燃。
見龍多見尾，少見四體全。
一龍已爲異，三者亦罕傳。
又因漁湖側，水中忽生煙。
煙中一馿出，繞身步蹁躚。
俄隨霹靂去，欲詰無由緣。
我聞語此事，乘舟往觀焉。
徑往枯葭浦，白鷺爭相先。
湖有劉備廟，實司浩渺權。
裴回無所見，歸棹月明前。